ነባሮቹ የስኳር ፋብሪካዎች በከፍተኛ መጠን እያመረቱ መሆኑ ተገለጸ  ● የተንዳሆ ስኳር ፋብሪካ ግን አገዳው በእንስሳት በመውደሙ ማምረት አቁሟል
አዲስ አበባ፡- ነባሮቹ ፊንጫ፣ ወንጂ ሸዋ እና መተሃራ ስኳር ፋብሪካዎች በከፍተኛ መጠን በማምረት ላይ እንደሚገኙ የኢትዮጵያ ስኳር ኮርፖሬሽን ገለጸ። የተንዳሆ ስኳር ፋብሪካ ግን አገዳው በእንስሳት በመውደሙ ማምረት አቁሟል። 
በኮርፖሬሽኑ የኮርፕሬት ኮሙኑኬሽን ስራ አስፈፃሚ አቶ ጋሻው አይችሉህም በተለይ ለአዲስ ዘመን ጋዜጣ ዝግጅት ክፍል እንደተናገሩት፤ የዘንድሮ የስኳር ምርት ካለፈው ዓመት ጋር ሲነፃፀር በ600 ሺህ ኩንታል ብልጫ አሳይቷል። ብልጫ የመኖሩ ምክንያት ነባሮቹ ስኳር ፋብሪካዎች ከፍተኛ ምርት ማምረት በመቻላቸው ነው። በተለይ ፊንጫ ከፍተኛ ምርት ካመረቱት ሶስት ፋብሪካዎች መካከል ዋነኛው ነው። 
ከወንጂ ሸዋ፣ መተሃራ እና ፊንጫ ስኳር ፋብሪካዎች በተጨማሪ አርጆ ደዴሳ፣ ከሰም፣ ኦሞ ኩራዝ ቁጥር ሁለት እና ኦሞ ኩራዝ ቁጥር ሶስት የስኳር ፋብሪካዎች፤ ካለፈው ዓመት በተሻለ መልኩ በዚህ ዓመት በማምረት ላይ እንደነበሩ ገልፀው፤ በአጠቃላይ ሰባት የስኳር ማምረቻ ፋብሪካዎች በብቃት ማምረታቸውን ተናግረዋል። 
በክረምት የሸንኮራ አገዳውን መቁረጥ ስለማይቻል የስኳር ማምረቻ ፋብሪካዎች ስራ እንደሚያቆሙ አቶ ጋሻው ተናግረዋል። ኦሞ ኩራዝ ቁጥር ሁለት እና ኦሞ ኩራዝ ቁጥር ሶስት የስኳር ፋብሪካዎች አካባቢያቸው ላይ በጣለው ከባድ ዝናብ ምክንያት ለጊዜው ማምረት ማቆማቸውን ጠቅሰው፣ በአካባቢ አሁን ዝናብ እንደሚቆምና በክረምቱ ወራት ሥራ እንደሚጀምሩ አብራርተዋል። 
አቶ ጋሻው፣ ሌሎቹ ሲያቆሙ ኦሞ ኩራዝ ቁጥር
 ሁለት እና ኦሞ ኩራዝ ቁጥር ሶስት የስኳር ፋብሪካዎች ደግሞ ወደ ሥራ መግባታቸው አሁን ከተገኘው በላይ ምርት እንደሚጨምር አስታውቀዋል ። በአሁኑ ወቅት ወንጂ፣ መተሃራ፣ ፊንጫ እና የከሰም ስኳር ፋብሪካዎች በማምረት ላይ መሆናቸውንም ገልጸዋል። እነዚህ ፋብሪካዎች እስከ ሃምሌ ሰርተው በማቆም፤ ወደ ጥገና በመግባት ጥቅምት አጋማሽ ደግሞ ወደ ምርት
 እንደሚመለሱ ጠቁመዋል። 
በሌላ በኩል ደግሞ ‹‹ተንዳሆ ስኳር ፋብሪካ ማምረት አቁሟል›› ያሉት አቶ ጋሻው፣ ፋብሪካው የቴክኒክ ችግር የሌለበትና ማምረት የሚችል መሆኑን ተናግረዋል። ነገር ግን በተለያዩ ጊዜያት ከብቶች የሸንኮራ አገዳው ላይ ባደረሱት ጥፋት አገዳው እየተመናመነ መጥቶ ፋብሪካው ምርት ለማቆም መገደዱን አመልክተዋል።
 ‹‹ችግሩን ለማቃለል ከአካባቢው ማህበረሰብ ጋር ለመነጋገር ብዙ ጥረቶች ቢደረጉም አልተሳካም፤›› ሲሉ ጠቁመው፤ ‹‹አሁንም ከክልሉ ጋር በመተባበር ችግሩን ለማቃለል እየተሰራ ነው›› ብለዋል። 
እንደ አቶ ጋሻው ገለፃ፤ በግንባታ ላይ ያሉትን ፕሮጀክቶች ጨምሮ 13 ፋብሪካዎች በኮርፖሬሽኑ ስር አሉ።
አዲስ ዘመን ሰኔ 9/2012
ምህረት ሞገስ